
SLOVENSKÁ REPUBLIKA
NÁLEZ Ústavného súdu Slovenskej republiky V mene Slovenskej republiky
IV. ÚS 366/2026-27 Ústavný súd Slovenskej republiky v senáte zloženom z predsedu senátu Libora Duľu a sudcov Ladislava Duditša a Rastislava Kaššáka (sudca spravodajca) v konaní podľa čl. 127 Ústavy Slovenskej republiky o ústavnej sťažnosti sťažovateľa zastúpeného Advokátska kancelária VERIONS, s. r. o., Radvanská 21, Bratislava, proti postupu Mestského súdu Bratislava IV v konaní vedenom pod sp. zn. B1-20Cpr/6/2016 (v období po právoplatnosti nálezu Ústavného súdu Slovenskej republiky č. k. I. ÚS 269/2021-35 z 20. októbra 2021) a proti postupu Krajského súdu v Bratislave v konaniach vedených pod sp. zn. 14CoPr/9/2022 a pod sp. zn. 14CoPr/8/2025 takto rozhodol: 1. Postupom Mestského súdu Bratislava IV v konaní vedenom pod sp. zn. B1-20Cpr/6/2016 a postupom Krajského súdu v Bratislave v konaní vedenom pod sp. zn. 14CoPr/9/2022 b o l o p o r u š e n é základné právo sťažovateľa na prerokovanie veci bez zbytočných prieťahov podľa čl. 48 ods. 2 Ústavy Slovenskej republiky a jeho právo na prejednanie záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd. 2. Mestskému súdu Bratislava IV p r i k a z u j e bez zbytočných prieťahov.
v konaní sp. zn. B1-20Cpr/6/2016 konať
3. Sťažovateľovi p r i z n á v a finančné zadosťučinenie, ktoré j e Mestský súd Bratislava IV p o v i n n ý vyplatiť mu v sume 1 000 eur a Krajský súd v Bratislave j e p o v i n n ý vyplatiť mu v sume 2 000 eur do dvoch mesiacov od právoplatnosti tohto nálezu. 4. Mestský súd Bratislava IV j e p o v i n n ý nahradiť sťažovateľovi trovy konania 507,21 eur a Krajský súd v Bratislave j e p o v i n n ý nahradiť sťažovateľovi trovy konania 507,20 eur a zaplatiť ich jeho právnemu zástupcovi do dvoch mesiacov od právoplatnosti tohto nálezu. 5. Vo zvyšnej časti ústavnej sťažnosti n e v y h o v u j e .
Odôvodnenie: I. Ústavná sťažnosť sťažovateľa a skutkový stav veci 1. Sťažovateľ sa ústavnou sťažnosťou doručenou Ústavnému súdu Slovenskej republiky (ďalej len „ústavný súd“) 9. júna 2026 domáha vyslovenia porušenia svojho základného práva na prerokovanie veci bez zbytočných prieťahov podľa čl. 48 ods. 2 Ústavy Slovenskej republiky (ďalej len „ústava“) a práva na prejednanie záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd (ďalej len „dohovor“) postupom Mestského súdu Bratislava IV (ďalej len „mestský súd“) v konaní vedenom pod sp. zn. B1-20Cpr/6/2016 (v období po právoplatnosti nálezu ústavného súdu č. k. I. ÚS 269/2021-35 z 20. októbra 2021) (ďalej len „napadnuté konanie mestského súdu“) a postupom Krajského súdu v Bratislave (ďalej len „krajský súd“) v konaniach vedených pod sp. zn. 14CoPr/9/2022 a pod sp. zn. 14CoPr/8/2025 (ďalej len „napadnuté konania krajského súdu“). Navrhuje mestskému súdu prikázať konať bez zbytočných prieťahov a domáha sa priznania primeraného finančného zadosťučinenia 5 000 eur, ako aj náhrady trov konania spojených s podaním ústavnej sťažnosti. 2. Ústavný súd uznesením č. k. IV. ÚS 366/2026-11 z 23. júna 2026 podľa § 56 ods. 5 zákona č. 314/2018 Z. z. o Ústavnom súde Slovenskej republiky a o zmene a doplnení niektorých zákonov v znení neskorších predpisov (ďalej len „zákon o ústavnom súde“) prijal ústavnú sťažnosť na ďalšie konanie v celom rozsahu. 3. Z obsahu ústavnej sťažnosti a jej príloh vyplýva, že sťažovateľ vystupuje v napadnutom konaní ako žalobca na základe žaloby podanej 7. februára 2012 [v tom čase na Okresnom súde Bratislava I (ďalej len „okresný súd“)] proti žalovanému Ministerstvu spravodlivosti Slovenskej republiky o porušenie zásady rovnakého zaobchádzania a iné (v súvislosti s jeho odvolaním z funkcie riaditeľa Ústavu na výkon väzby Bratislava). Konanie bolo najprv vedené pod sp. zn. 24Cpr/1/2012. 4. K priebehu konania sťažovateľ uviedol, že uznesením okresného súdu z 30. júna 2016 bola časť ním uplatnených nárokov vylúčená na samostatné konanie, ktoré bolo následne vedené pod sp. zn. 20Cpr/6/2016. Nálezom ústavného súdu č. k. I. ÚS 148/2018-38 z 18. júla 2018 (právoplatným 9. augusta 2018) bolo vo vzťahu k postupu okresného súdu konštatované porušenie práva sťažovateľa na konanie bez zbytočných prieťahov. Následne aj ďalším nálezom ústavného súdu č. k. I. ÚS 269/2021-35 z 20. októbra 2021 (právoplatným 8. novembra 2021) (ďalej len „nález z 20. októbra 2021“) ústavný súd opakovane konštatoval porušenie práva sťažovateľa na konanie bez zbytočných prieťahov postupom (v tom čase okresného súdu) v napadnutom konaní. 5. Okresný súd potom rozsudkom č. k. 20Cpr/6/2016-303 zo 7. februára 2022 (ďalej len „rozsudok okresného súdu zo 7. februára 2022“) žalobu sťažovateľa zamietol. Po podaní odvolania krajský súd rozsudok prvoinštančného súdu potvrdil svojím rozsudkom č. k. 14CoPr/9/2022-337 zo 17. októbra 2023 (ďalej len „rozsudok krajského súdu zo 17. októbra 2023“). 6. Proti rozsudku krajského súdu zo 17. októbra 2023 sťažovateľ podal dovolanie, o ktorom rozhodol Najvyšší súd Slovenskej republiky (ďalej len „najvyšší súd“) uznesením sp. zn. 6CdoPr/10/2024 z 30. apríla 2025 (ďalej len „uznesenie najvyššieho súdu z 30. apríla 2025“), ktorým dovolaním napadnutý rozsudok zrušil a vec vrátil krajskému súdu na ďalšie konanie.

7. Po vrátení veci krajský súd uznesením č. k. 14CoPr/8/2025-415 z 26. januára 2026 (ďalej len „uznesenie krajského súdu z 26. januára 2026“) zrušil rozsudok okresného súdu zo 7. februára 2022 a vec vrátil mestskému súdu na ďalšie konanie. Sťažovateľ uviedol, že od vrátenia veci mu nebolo zo strany mestského súdu doručené predvolanie na pojednávanie. II. Argumentácia sťažovateľa 8. Sťažovateľ namieta, že prieťahy sú v napadnutých konaniach spôsobené neefektívnou, nekoordinovanou a primárne nesústredenou činnosťou súdov, ako aj nečinnosťou (najmä) prvoinštančného súdu. Poukazuje na trvanie napadnutého konania, že vec sa opäť nachádza pred prvoinštančným súdom (napriek už v minulosti opakovane konštatovanému porušeniu jeho práva na konanie bez prieťahov). V tejto súvislosti výslovne namieta dĺžku trvania napadnutého konania prvoinštančného súdu v období po právoplatnosti nálezu z 20. októbra 2021. Vo vzťahu k nesústredenému postupu prvoinštančného a odvolacieho súdu poukazuje na zrušujúce uznesenie dovolacieho súdu (v ktorom dovolací súd zrušil dovolaním napadnuté rozhodnutie z dôvodu jeho zmätočnosti). Argumentuje tiež, že predmet napadnutého konania (antidiskriminačná žaloba) si vyžaduje zvýšenú starostlivosť všeobecných súdov o naplnenie účelu súdneho konania. III. Vyjadrenie mestského súdu a krajského súdu III.1. Vyjadrenie mestského súdu: 9. Mestský súd vo svojom vyjadrení sp. zn. 1SprV/482/2026 doručenom ústavnému súdu 3. júla 2026 po opísaní priebehu jeho napadnutého konania uviedol, že procesný postup v napadnutom konaní je momentálne plynulý a v súlade s príslušnými predpismi, ako aj v súlade so zásadami hospodárnosti a rýchlosti konania. Ďalej uviedol, že zdanlivú nečinnosť mohli navodiť okolnosti objektívnej povahy, akými boli zmeny zákonného sudcu, rozsiahlosť zdedeného oddelenia, personálne zmeny v súdnom oddelení, sťahovanie súdu z dôvodu zmeny súdnej mapy a sťahovanie budovy mestského súdu do nového sídla v období od februára 2026, ktoré si vyžiadalo rozsiahle organizačné a technické zabezpečenie presunu súdnej agendy a spisového materiálu. III.2. Vyjadrenie krajského súdu: 10. Krajský súd vo svojom vyjadrení sp. zn. 1SprV/245/2026 doručenom ústavnému súdu 22. júla 2026 v podstatnom uviedol, že v prípade napadnutého konania vedeného pod sp. zn. 14CoPr/9/2022 bolo odvolanie krajskému súdu predložené 12. októbra 2022 a rozhodnuté o ňom bolo rozsudkom krajského súdu zo 17. októbra 2023, ktorým bolo potvrdené rozhodnutie prvoinštančného súdu (rozsudok okresného súdu zo 7. februára 2022). Spis bol prvoinštančnému súdu vrátený 16. novembra 2023. Z dôvodu zrušenia rozsudku krajského súdu zo 17. októbra 2023 dovolacím súdom (uznesením najvyššieho súdu z 30. apríla 2025) bola vec vrátená krajskému súdu 21. júla 2025 a bola jej pridelená nová sp. zn. 14CoPr/8/2025 (keď začalo druhé napadnuté konanie krajského súdu, pozn.). V rámci napadnutého konania vedeného pod sp. zn. 14CoPr/8/2025 bolo vydané rozhodnutie – uznesenie krajského súdu z 26. januára 2026, ktorým odvolací súd zrušil 3
rozsudok okresného súdu zo 7. februára 2022 a vec vrátil mestskému súdu na ďalšie konanie a nové rozhodnutie (spis bol na mestský súd expedovaný 23. februára 2026). 11. Ústavný súd nepovažoval za účelné vyzývať sťažovateľa na zaujatie stanoviska k vyjadreniam, keďže ich obsah neviedol k pochybnostiam o potrebe vyhovieť ústavnej sťažnosti v jej esenciálnej podstate (porušenie označených práv). IV. Posúdenie dôvodnosti ústavnej sťažnosti 12. Ústavný súd podľa § 58 ods. 3 zákona o ústavnom súde upustil od ústneho pojednávania, pretože po oboznámení sa s ústavnou sťažnosťou, ako aj s vyjadreniami mestského súdu a krajského súdu (a v rámci nich zaslaného chronologického prehľadu priebehu napadnutých konaní) dospel k názoru, že od neho nemožno očakávať ďalšie objasnenie veci. 13. Podstata argumentácie sťažovateľa v súvislosti s namietanými prieťahmi (čl. 48 ods. 2 ústavy a čl. 6 ods. 1 dohovoru) v napadnutých konaniach sa sústreďuje do namietania neefektívnej, nekoordinovanej a nesústredenej činnosti súdov, ako aj nečinnosti (najmä) prvoinštančného súdu, napriek už v minulosti opakovane konštatovanému porušeniu jeho práva na konanie bez prieťahov. 14. Účelom základného práva na prerokovanie veci bez zbytočných prieťahov je odstránenie stavu právnej neistoty, v ktorej sa nachádza osoba domáhajúca sa rozhodnutia štátneho orgánu. Samotným prerokovaním veci na súde alebo inom štátnom orgáne sa právna neistota neodstráni. K vytvoreniu želateľného stavu, t. j. stavu právnej istoty, dochádza až právoplatným rozhodnutím súdu alebo iného štátneho orgánu (IV. ÚS 250/2025). 15. Základnou povinnosťou súdu a sudcu je zabezpečiť taký procesný postup v súdnom konaní, ktorý čo najskôr odstráni stav právnej neistoty, kvôli ktorému sa účastník obrátil na súd so žiadosťou o jeho rozhodnutie. Povinnosť súdu a sudcu konať bez prieťahov podľa právnej úpravy účinnej od 1. júla 2016 je expressis verbis zakotvená ako základný princíp civilného sporového konania v čl. 17 Civilného sporového poriadku (ďalej len „CSP“), podľa ktorého súd postupuje v konaní tak, aby vec bola čo najrýchlejšie prejednaná a rozhodnutá, predchádza zbytočným prieťahom, koná hospodárne a bez zbytočného a neprimeraného zaťažovania strán sporu a iných osôb. 16. Pokiaľ ide o posúdenie kritéria právna a skutková zložitosť veci, ústavný súd konštatuje, že predmet napadnutého konania (antidiskriminačná žaloba) je v zásade možné označiť za pravidelne sa opakujúcu súčasť rozhodovacej agendy všeobecných súdov. Navyše, ani konajúce súdy neargumentovali zložitosťou prejednávanej veci. 17. V rámci posudzovania ďalšieho kritéria, a to správania sťažovateľa, ústavný súd na základe predloženej chronológie procesných úkonov v napadnutých konaniach nezistil na jeho strane okolnosti, ktoré by mali za následok predĺženie napadnutých konaní. 18. Tretím hodnotiacim kritériom je postup vo veci konajúcich súdov v ich napadnutých konaniach. V nasledujúcej časti ústavný súd bližšie posúdi postup jednotlivých súdov v ich napadnutých konaniach, a teda ich podiel na vzniku prieťahov.

IV.1. Vo vzťahu k postupu mestského súdu v jeho napadnutom konaní: 19. Ústavný súd vo vzťahu k napadnutému konaniu mestského súdu uvádza, že jeho trvanie je možné ohraničiť právoplatnosťou nálezu z 20. októbra 2021 (právoplatný 8. novembra 2021) až do súčasného obdobia, keď z vyjadrenia mestského súdu vyplýva, že 26. júna 2026 bol nariadený termín pojednávania na 9. október 2026. Napadnuté konanie tak aj po predchádzajúcom opakovanom konštatovaní porušenia práva sťažovateľa na konanie bez prieťahov stále trvá. 20. Vo vzťahu k postupu prvoinštančného súdu v napadnutom konaní je možné uviesť, že po uskutočnení pojednávaní v termínoch 16. novembra 2021 a 24. januára 2022 bol na ďalšom pojednávaní vyhlásený rozsudok okresného súdu zo 7. februára 2022. Po doručení odvolania sťažovateľa (30. augusta 2022) bol spisový materiál predložený odvolaciemu súdu 12. októbra 2022. Následne prebiehalo súdne konanie pred odvolacím a dovolacím súdom, výsledkom čoho bolo vydanie uznesenia krajského súdu z 26. januára 2026, ktorým odvolací súd zrušil rozsudok okresného súdu zo 7. februára 2022. Po vrátení veci mestskému súdu (24. februára 2026) mestský súd doručoval rozhodnutie odvolacieho súdu sporovým stranám a 10. júna 2026 bol daný pokyn na predloženie veci zákonnej sudkyni (ktorá následne nariadila pojednávanie na 9. október 2026). 21. V rámci priebehu napadnutého konania ústavný súd po preskúmaní vykonaných procesných úkonov dospel k záveru, že v postupe prvoinštančného súdu je nutné konštatovať primárne jeho nesústredenú činnosť vzhľadom na zrušenie rozsudku okresného súdu zo 7. februára 2022. Ústavný súd v tejto súvislosti poukazuje na svoju judikatúru, z ktorej vyplýva, že ak po využití opravných prostriedkov (riadnych, ale aj mimoriadnych) dôjde k zrušeniu rozsudku prvoinštančného súdu a k vráteniu veci na ďalšie konanie a nové rozhodnutie tomuto súdu, uvedené ide primárne na ťarchu súdu, ktorému bolo dané rozhodnutie zrušené (m. m. I. ÚS 94/2022). 22. Na základe už uvedeného preto ústavný súd dospel k jednoznačnému záveru, že napadnuté konanie mestského súdu trpí prieťahmi (v dôsledku nesústredenej činnosti mestského súdu). 23. Ústavný súd tiež uvádza (aj s poukazom na vyjadrenie mestského súdu), že od účastníkov konania obracajúcich sa na všeobecné súdy s dôverou, že bude v ich veci spravodlivo a včas rozhodnuté, nie je možné spravodlivo požadovať, aby „strpeli“ nedostatky na strane všeobecného súdu (resp. štátu) spôsobené zlou organizáciou práce či v dôsledku nedostatočného personálneho obsadenia súdov, alebo z prevádzkových dôvodov na strane súdu. V zmysle svojej konštantnej rozhodovacej činnosti zdôrazňuje, že štát je primárne zodpovedný za to, aby zabezpečil dostatočné personálne a materiálno technické-podmienky na riadny výkon spravodlivosti a nedostatky v tejto oblasti nesmú byť na ujmu právam účastníkov konania (IV. ÚS 362/2025). 24. Ústavný súd preto uzatvára, že postupom mestského súdu v jeho napadnutom konaní bolo porušené základné právo sťažovateľa na prerokovanie veci bez zbytočných prieťahov podľa čl. 48 ods. 2 ústavy a jeho právo na prejednanie záležitosti v primeranej lehote podľa čl. 6 ods. 1 dohovoru (bod 1 výroku nálezu).

IV.2. Vo vzťahu k postupu krajského súdu v jeho napadnutých konaniach: 25. Sťažovateľ podanou ústavnou sťažnosťou napáda dve odvolacie súdne konania vedené krajským súdom (pod sp. zn. 14CoPr/9/2022 a pod sp. zn. 14CoPr/8/2025). 26. Ústavný súd sa v rámci posúdenia námietok sťažovateľa vo vzťahu k postupu krajského súdu v prvom rade zameria na posúdenie napadnutého konania vedeného pod sp. zn. 14CoPr/9/2022. Vo vzťahu k tomuto napadnutému konaniu je možné uviesť, že odvolanie bolo krajskému súdu predložené 12. októbra 2022. Rozhodnutie bolo síce odvolacím súdom vydané v primeranom čase do 1 roka (rozsudok krajského súdu zo 17. októbra 2023), avšak to bolo následne dovolacím súdom (uznesením najvyššieho súdu z 30. apríla 2025) zrušené. 27. Vzhľadom na uvedené je preto vo vzťahu k napadnutému konaniu krajského súdu vedenému pod sp. zn. 14CoPr/9/2022 potrebné konštatovať existenciu prieťahov, a to v dôsledku nesústredenej činnosti krajského súdu. Aj v danom prípade totiž platí, že zrušenie rozhodnutia odvolacieho súdu súdom dovolacím ide v otázke vzniku prieťahov na ťarchu krajského (odvolacieho) súdu, ktorému bolo toto rozhodnutie zrušené. 28. S poukazom na uvedené preto ústavný súd v prípade napadnutého konania krajského súdu vedeného pod sp. zn. 14CoPr/9/2022 uzatvára, že postupom krajského súdu bolo porušené základné právo sťažovateľa na prerokovanie veci bez zbytočných prieťahov podľa čl. 48 ods. 2 ústavy a jeho právo na prejednanie záležitosti v primeranej lehote podľa čl. 6 ods. 1 dohovoru (bod 1 výroku nálezu). 29. Pokiaľ ide o napadnuté konanie krajského súdu vedené pod sp. zn. 14CoPr/8/2025, to začalo po vrátení veci dovolacím súdom 21. júla 2025. Následne krajský súd vydal svoje rozhodnutie − uznesenie krajského súdu z 26. januára 2026, ktorým zrušil rozsudok okresného súdu zo 7. februára 2022. Spis bol na mestský súd expedovaný 23. februára 2026. 30. V prípade tohto napadnutého konania preto ústavný súd vzhľadom na dĺžku jeho trvania, ktorú považuje za primeranú, nedospel k záveru o odôvodnenosti konštatovania zbytočných prieťahov. Preto v tejto časti ústavnej sťažnosti sťažovateľa nevyhovel (bod 5 výroku nálezu). V. Prikázanie vo veci konať a priznanie primeraného finančného zadosťučinenia 31. V súlade s čl. 127 ods. 2 ústavy v spojení s § 133 ods. 3 písm. a) zákona o ústavnom súde ak ústavný súd ústavnej sťažnosti vyhovie, môže prikázať, aby ten, kto porušil základné práva a slobody sťažovateľa svojou nečinnosťou, vo veci konal. Vzhľadom na skutočnosť, že ústavný súd rozhodol o porušení základného práva sťažovateľa na prerokovanie veci bez zbytočných prieťahov podľa čl. 48 ods. 2 ústavy a jeho práva na prejednanie záležitosti v primeranej lehote podľa čl. 6 ods. 1 dohovoru postupom mestského súdu v jeho napadnutom konaní, ako aj postupom krajského súdu v napadnutom konaní vedenom pod sp. zn. 14CoPr/9/2022, pričom vec je v súčasnej dobe opätovne vedená v rámci napadnutého konania pred mestským súdom (pojednávanie je nariadené na 9. október 2026), mestskému súdu prikázal, aby vo veci konal bez zbytočných prieťahov a odstránil tak stav právnej neistoty, v ktorej sa sťažovateľ nachádza (bod 2 výroku nálezu).

32. Keďže ústavný súd rozhodol, že právo sťažovateľa na prerokovanie veci bez prieťahov (podľa čl. 48 ods. 2 ústavy a podľa čl. 6 ods. 1 dohovoru) bolo porušené, zaoberal sa aj žiadosťou sťažovateľa o priznanie primeraného finančného zadosťučinenia. Sťažovateľ požadoval priznanie zadosťučinenia spolu 5 000 eur (1 000 eur vo vzťahu k mestskému súdu a 4 000 eur vo vzťahu ku krajskému súdu), čo odôvodňoval uplynutím ďalších takmer piatich rokov od posledného konštatovania porušenia jeho práva na konanie bez prieťahov bez rozhodnutia vo veci a poukazom na to, že vec je opätovne vedená pred prvoinštančným súdom. 33. Cieľom finančného zadosťučinenia je dovŕšenie ochrany porušeného základného práva v prípadoch, v ktorých sa zistilo, že k porušeniu došlo spôsobom, ktorý vyžaduje nielen vyslovenie porušenia, prípadne príkaz na ďalšie konanie bez pokračujúceho porušovania základného práva (III. ÚS 103/2018). Podľa názoru ústavného súdu v tomto prípade prichádza do úvahy priznanie finančného zadosťučinenia, pričom pri jeho určení ústavný súd vychádza zo zásad spravodlivosti aplikovaných Európskym súdom pre ľudské práva, ktorý spravodlivé finančné zadosťučinenie podľa čl. 41 dohovoru priznáva so zreteľom na konkrétne okolnosti prípadu. 34. Pri ustálení sumy finančného zadosťučinenia ústavný súd prihliadal na tieto základné okolnosti. Prvou je zohľadnenie dĺžky konania, ako aj skutočnosti, že v dôsledku nesústredeného postupu ako mestského súdu, tak aj krajského súdu sa opätovne vedie konanie pred prvoinštančným súdom. Zároveň bolo prihliadnuté na to, že ide už o opakované (v poradí tretie) konštatovanie porušenia práva sťažovateľa na konanie bez prieťahov. Tiež bolo prihliadnuté aj na to, že sťažovateľ sa v zásade žiadnym spôsobom nepričinil o vznik prieťahov. Preto rozhodol o priznaní finančného zadosťučinenia sťažovateľovi celkovo v sume 3 000 eur, ktoré sú mestský súd povinný uhradiť v sume 1 000 eur a krajský súd v sume 2 000 eur (bod 3 výroku nálezu). Ústavný súd v súlade s čl. 127 ods. 3 ústavy a § 133 ods. 3 písm. e) zákona o ústavnom súde nevyhovel tej časti ústavnej sťažnosti, v ktorej sťažovateľ žiadal priznať finančné zadosťučinenie nad ústavným súdom priznanú sumu (bod 5 výroku nálezu). VI. Trovy konania 35. Ústavný súd priznal sťažovateľovi (§ 73 ods. 3 zákona o ústavnom súde) nárok na náhradu trov konania v celkovej sume 1 014,41 eur (bod 4 výroku nálezu). 36. Pri výpočte trov právneho zastúpenia sťažovateľa ústavný súd vychádzal z vyhlášky Ministerstva spravodlivosti Slovenskej republiky č. 655/2004 Z. z. o odmenách a náhradách advokátov za poskytovanie právnych služieb v znení neskorších predpisov [(ďalej len „vyhláška“); § 11 ods. 3, § 13a, § 16 ods. 3 vyhlášky]. Základná sadzba odmeny za úkon právnej služby uskutočnený v roku 2026 je 396,50 eur a hodnota režijného paušálu je 15,86 eur. Sťažovateľovi vznikol nárok na náhradu trov konania za dva úkony právnej služby uskutočnené v roku 2026 (prevzatie a príprava zastúpenia a podanie ústavnej sťažnosti). Ústavný súd vypočítanú náhradu trov sťažovateľa zvýšil podľa § 18 ods. 3 vyhlášky o daň z pridanej hodnoty, pretože jeho právny zástupca je platiteľom tejto nepriamej dane. 37. Priznanú náhradu trov právneho zastúpenia je mestský súd povinný nahradiť v sume 507,21 eur a krajský súd je povinný nahradiť v sume 507,20 eur na účet právneho zástupcu sťažovateľa

(§ 62 zákona o ústavnom súde v spojení s § 263 CSP) označeného v záhlaví nálezu v lehote dvoch mesiacov od právoplatnosti tohto nálezu. P o u č e n i e : Proti tomuto rozhodnutiu ústavného súdu nemožno podať opravný prostriedok. V Košiciach 29. júla 2026
Libor Duľa predseda senátu

Zdroj: KAUZIS.SK – https://www.kauzis.sk/judikatura/r/ECLI:SK:USSR:2026:4.US.366.2026.2 (dáta aktuálne k 12. 11. 2026). Záväzné je znenie zverejnené súdom.




